A general Fisk-type model of the heliospheric magnetic field | Steyn | Suid-Afrikaanse Tydskrif vir Natuurwetenskap en Tegnologie
Home ▶ Vol 34, No 1 (2015) ▶	Steyn
Renier A. Burger1
1Centre for Space Research, North-West University, South Africa
How to cite this abstract: Steyn, R. & Burger, R.A., 2015, ''n Algemene Fisk-tipe model van die heliosferiese magneetveld', Suid-Afrikaanse Tydskrif vir Natuurwetenskap en Tegnologie 34(1), Art. #1329, 1 page. http://dx.doi.org/10.4102/satnt.v34i1.1329
'n Algemene Fisk-tipe model van die heliosferiese magneetveld
Die heliosferiese magneetveld word goed beskryf deur die Parkerveld, terwyl die omstrede Fiskveld 'n ander uitkyk oor die veld bied. Die Fiskveld verteenwoordig 'n meer akkurate model van die heliosferiese magneetveld deurdat die model die differensiële rotasie van die son in ag neem; en daar word eksplisiet aangeneem dat die rotasie-as van die son met 'n sekere hoek van die magnetiese as verskil. In teenstelling met die Parkerveld, is die Fiskveld afhanklik van die asimutale hoek en nie net die poolhoek nie, en daarom was die baie komplekse Fiskveld nog altyd moeilik om in 'n rekenaarkode te implementeer, en word die Parkerveld amper sonder uitsondering in modulasiemodelle verkies. Die doel van dié studie is om 'n veralgemeende Fiskveld voor te stel deur drie spesifieke aannames aan te pak. Die eerste aanname is die differensiële rotasieperiode van die son. Alhoewel die Fiskmodel dit in ag neem, word dit as konstant aanvaar terwyl daar eksperimenteel bewys is dat die differensiële rotasieperiode van die son 'n poolhoekafhanklikheid het. Die poolhoek en asimutale afhanklikhede van die sonwind word ook ondersoek. In beginsel kan die asimutale afhanklikheid van die sonwind die 27-dag- kosmiese straalintensiteitvariasies verduidelik, alhoewel 'n Fisk-tipe veld ook hierdie verskynsel kan verduidelik. Deur toepaslike data-ontledings te doen, kan die effek van elkeen geïsoleer word. Die asimutale afhanklikheid van die sonwind word ook bestudeer en daar word gewys dat dié afhanklikheid noodwendig die radiale komponent verander. Al hierdie ondersoeke vind plaas terwyl daar noukeurig gesorg word om die Fiskveld divergensievry te hou. Die Fisk-Parker-hibriedveld word ook in hierdie studie voorgestel as 'n heliosferiese magneetveldmodel wat by alle breedtegrade van die son geldig is. Omdat 'n Fisktipe veld nie by alle breedtegrade geldig is nie en 'n Parkerveld onder andere nie differensiële rotasie in ag neem nie, is daar 'n behoefte om die Fisk-Parker hibriedveld te implementeer. Daar is al bewys dat stabiele oplossings moontlik is as die toepaslike stochastiese differensiaalvergelyking-rekenaarkode gebruik word. Die wiskundige bewys van die hibriedveld word noukeurig uiteengesit om die hibriedveldvergelykings te kry en ook die uniekheid van die veld te wys. Die magneetveldlyne van die hibriedveld word grafies voorgestel om 'n geheelbeeld te skep.